CELEX: 32021R1697
Language: lt
Date: 2021-07-13 00:00:00
Title: Komisijos deleguotasis reglamentas (ES) 2021/1697 2021 m. liepos 13 d. kuriuo dėl kontrolės institucijų ir kontrolės įstaigų, kompetentingų vykdyti ekologiškų produktų kontrolę trečiosiose valstybėse, pripažinimo ir pripažinimo atšaukimo kriterijų iš dalies keičiamas Europos Parlamento ir Tarybos reglamentas (ES) 2018/848 (Tekstas svarbus EEE)

2021 9 23   
               
               
                  LT
               
               
                  Europos Sąjungos oficialusis leidinys
               
               
                  L 336/3
               
            
         KOMISIJOS DELEGUOTASIS REGLAMENTAS (ES) 2021/1697
         2021 m. liepos 13 d.
         kuriuo dėl kontrolės institucijų ir kontrolės įstaigų, kompetentingų vykdyti ekologiškų produktų kontrolę trečiosiose valstybėse, pripažinimo ir pripažinimo atšaukimo kriterijų iš dalies keičiamas Europos Parlamento ir Tarybos reglamentas (ES) 2018/848
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. gegužės 30 d. Europos Parlamento ir Tarybos reglamentą (ES) 2018/848 dėl ekologinės gamybos ir ekologiškų produktų ženklinimo, kuriuo panaikinamas Tarybos reglamentas (EB) Nr. 834/2007 (1), ypač į jo 46 straipsnio 7 dalies a punktą,
         kadangi:
         
                     (1)
                  
                  
                     pagal Reglamento (ES) 2018/848 46 straipsnį Komisija gali pripažinti kontrolės institucijas ir kontrolės įstaigas, kurios yra kompetentingos vykdyti importuojamų ekologiškų produktų kontrolę ir išduoti ekologinius sertifikatus trečiosiose valstybėse;
                  
               
                     (2)
                  
                  
                     remiantis Komisijos patirtimi, įgyta vykdant trečiosiose valstybėse veikiančių kontrolės institucijų ir kontrolės įstaigų priežiūrą, ir siekiant užtikrinti kontrolės institucijų ir kontrolės įstaigų vykdomos kontrolės patikimumą ir iš trečiųjų valstybių importuojamų ekologiškų produktų atitiktį reikalavimams, būtina stiprinti kontrolės institucijų ir kontrolės įstaigų pajėgumą veiksmingai kontroliuoti ekologiškus produktus trečiosiose valstybėse gaminančius veiklos vykdytojus. Siekiant šio tikslo, reikėtų nustatyti papildomus kontrolės institucijų ir kontrolės įstaigų pripažinimo kriterijus;
                  
               
                     (3)
                  
                  
                     visų pirma Reglamento (ES) 2018/848 46 straipsnio 2 dalies b punkte reikalaujama, kad kontrolės institucijos ir kontrolės įstaigos būtų pajėgios vykdyti kontrolę siekiant užtikrinti, kad ekologiškų produktų ir perėjimo prie ekologinės gamybos laikotarpio produktų atžvilgiu būtų laikomasi to reglamento 45 straipsnio 1 dalies a punkte, b punkto i papunktyje ir c punkte nustatytų sąlygų. Kadangi ta kontrolė yra būtina siekiant užtikrinti atitiktį Reglamentui (ES) 2018/848, kontrolės institucijai ir kontrolės įstaigai neturėtų būti leidžiama perduoti kontrolės užduočių. Tačiau, siekiant kontrolės institucijoms ir kontrolės įstaigoms suteikti reikiamo lankstumo, draudimas perduoti kontrolės užduotis neturėtų apimti mėginių ėmimo;
                  
               
                     (4)
                  
                  
                     kai nustatoma rimtų arba pakartotinių pažeidimų, susijusių su veiklos vykdytojų sertifikavimu arba kontrolės institucijos ar kontrolės įstaigos atliekama kontrole ir veiksmais, arba kai kontrolės institucija ar kontrolės įstaiga laiku nesiima tinkamų taisomųjų veiksmų, Komisija turėtų galėti atšaukti kontrolės institucijos ar kontrolės įstaigos pripažinimą. Todėl, siekiant skaidrumo, reikėtų nustatyti kontrolės institucijų ir kontrolės įstaigų pripažinimo atšaukimo kriterijus;
                  
               
                     (5)
                  
                  
                     todėl Reglamentas (ES) 2018/848 turėtų būti atitinkamai iš dalies pakeistas;
                  
               
                     (6)
                  
                  
                     siekiant aiškumo ir teisinio tikrumo, šis reglamentas turėtų būti taikomas nuo Reglamento (ES) 2018/848 taikymo pradžios dienos,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) 2018/848 46 straipsnio 2 dalis pakeičiama taip:
            
               
                  „2.   35 straipsnio 7 dalyje išvardytų kategorijų produktų importo kontrolės tikslais kontrolės institucijos ir kontrolės įstaigos yra pripažįstamos vadovaujantis 1 dalimi, jei jos tenkina šiuos kriterijus:
                  
                              a)
                           
                           
                              yra teisiškai įsteigtos vienoje iš valstybių narių arba trečiojoje valstybėje;
                           
                        
                              b)
                           
                           
                              yra pajėgios vykdyti kontrolę siekiant užtikrinti, kad importui į Sąjungą skirtų ekologiškų produktų ir perėjimo prie ekologinės gamybos laikotarpio produktų atžvilgiu būtų laikomasi 45 straipsnio 1 dalies a punkte, b punkto i papunktyje ir c punkte bei šiame straipsnyje nustatytų sąlygų, neperduodamos kontrolės užduočių. Taikant šį punktą, kontrolės užduotys, kurias atlieka asmenys, dirbantys pagal individualią sutartį arba oficialų susitarimą, pagal kurį jiems taikoma valdymo kontrolė ir kontrolės institucijų ar kontrolės įstaigų, sudarančių sutartis, procedūros, nelaikomos perduotomis, o draudimas perduoti kontrolės užduotis netaikomas mėginių ėmimui;
                           
                        
                              c)
                           
                           
                              užtikrina tinkamas objektyvumo ir nešališkumo garantijas, o vykdydamos kontrolės užduotis nepatiria jokių interesų konfliktų. Visų pirma jos nustačiusios procedūras, kuriomis užtikrinama, kad kontrolę ir kitus veiksmus vykdantys darbuotojai nepatirtų jokio interesų konflikto ir kad tie patys inspektoriai netikrintų veiklos vykdytojų daugiau kaip 3 metus iš eilės;
                           
                        
                              d)
                           
                           
                              pripažinimo pagal šį reglamentą tikslais kontrolės įstaigos yra akredituotos tik vienos akreditacijos įstaigos pagal atitinkamą darnųjį standartą „Atitikties įvertinimas. Reikalavimai, keliami gaminių, procesų ir paslaugų sertifikavimo įstaigoms“, kurio nuoroda paskelbta Europos Sąjungos oficialiajame leidinyje;
                           
                        
                              e)
                           
                           
                              turi ekspertinių žinių, įrangą ir infrastruktūrą, kurių reikia kontrolės užduotims vykdyti, ir pakankamą skaičių tinkamai kvalifikuotų ir patyrusių darbuotojų;
                           
                        
                              f)
                           
                           
                              yra pajėgios ir kompetentingos vykdyti sertifikavimo ir kontrolės veiklą pagal šio reglamento ir visų pirma Komisijos deleguotojo reglamento (ES) 2021/1698 (*1) reikalavimus, susijusią su kiekvienos rūšies veiklos vykdytoju (vienu veiklos vykdytoju arba veiklos vykdytojų grupe), kiekviena trečiąja valstybe ir kiekviena produktų kategorija, dėl kurių jos nori būti pripažintos;
                           
                        
                              g)
                           
                           
                              yra nustačiusios procedūras ir tvarką, kuriomis užtikrinamas jų vykdomos kontrolės ir kitų veiksmų nešališkumas, kokybė, nuoseklumas, veiksmingumas ir tinkamumas;
                           
                        
                              h)
                           
                           
                              turi pakankamą skaičių kvalifikuotų ir patyrusių darbuotojų, kad galėtų veiksmingai ir laiku vykdyti kontrolę ir kitus veiksmus;
                           
                        
                              i)
                           
                           
                              turi tinkamas ir tinkamai prižiūrimas patalpas ir įrangą, kad užtikrintų, kad darbuotojai galėtų veiksmingai ir laiku vykdyti kontrolę ir kitus veiksmus;
                           
                        
                              j)
                           
                           
                              yra nustačiusios procedūras, kuriomis užtikrina savo darbuotojų prieigą prie veiklos vykdytojų patalpų ir jų turimų dokumentų, kad tie darbuotojai galėtų tinkamai atlikti savo užduotis;
                           
                        
                              k)
                           
                           
                              turi vidaus įgūdžių, rengia mokymus ir yra nustačiusios procedūras, tinkamas atlikti veiklos vykdytojų grupės, taip pat veiklos vykdytojų grupės vidaus kontrolės sistemos, jei tokia būtų, veiksmingą vidaus kontrolę ir patikrinimus;
                           
                        
                              l)
                           
                           
                              jų ankstesnis pripažinimas dėl konkrečios trečiosios šalies ir (arba) tam tikros kategorijos produktų nebuvo atšauktas pagal 2a dalį arba jų akreditacijos neatšaukė ar nesustabdė jokia akreditacijos įstaiga pagal savo sustabdymo ar atšaukimo procedūras, nustatytas pagal atitinkamą tarptautinį standartą, visų pirma Tarptautinės standartizacijos organizacijos (ISO) standartą Nr. 17011 „Atitikties įvertinimas. Bendrieji reikalavimai, keliami atitikties vertinimo įstaigas akredituojančioms akreditacijos įstaigoms“, per 24 mėnesius iki:
                              
                                          i)
                                       
                                       
                                          jų prašymo jas pripažinti dėl tos pačios trečiosios valstybės ir (arba) dėl tos pačios kategorijos produktų pateikimo, išskyrus atvejus, kai ankstesnis pripažinimas buvo atšauktas pagal 2a dalies k punktą;
                                       
                                    
                                          ii)
                                       
                                       
                                          jų prašymo išplėsti pripažinimo aprėptį įtraukiant papildomą trečiąją valstybę pagal Deleguotojo reglamento (ES) 2021/1698 2 straipsnį pateikimo, išskyrus atvejus, kai ankstesnis pripažinimas buvo atšauktas pagal šio straipsnio 2a dalies k punktą;
                                       
                                    
                                          iii)
                                       
                                       
                                          jų prašymo išplėsti pripažinimo aprėptį įtraukiant papildomą produktų kategoriją pagal Deleguotojo reglamento (ES) 2021/1698 2 straipsnį pateikimo;
                                       
                                    
                        
                              m)
                           
                           
                              kontrolės institucijų atveju tai yra trečiosios valstybės, dėl kurios jos prašo pripažinimo, viešosios administracinės organizacijos;
                           
                        
                              n)
                           
                           
                              jos atitinka Deleguotojo reglamento (ES) 2021/1698 I skyriuje nustatytus procedūrinius reikalavimus ir
                           
                        
                              o)
                           
                           
                              jos atitinka papildomus kriterijus, kurie gali būti nustatyti pagal 7 dalį priimtame deleguotajame akte.
                           
                        
               
                  2a.   Komisija gali atšaukti kontrolės institucijos ar kontrolės įstaigos pripažinimą dėl konkrečios trečiosios šalies ir (arba) produktų kategorijos, jeigu:
                  
                              a)
                           
                           
                              nebetenkinamas kuris nors iš 2 dalyje nustatytų pripažinimo kriterijų;
                           
                        
                              b)
                           
                           
                              Komisija negavo Deleguotojo reglamento (ES) 2021/1698 4 straipsnyje nurodytos metinės ataskaitos iki tame straipsnyje nurodyto termino arba į metinę ataskaitą įtraukta informacija yra neišsami, netiksli arba neatitinka tame reglamente nustatytų reikalavimų;
                           
                        
                              c)
                           
                           
                              kontrolės institucija ar kontrolės įstaiga neleidžia susipažinti su visa informacija, susijusia su 4 dalyje nurodytu techniniu dokumentų rinkiniu, jos taikoma kontrolės sistema, naujausiu veiklos vykdytojų ar jų grupių sąrašu arba su ekologiškais produktais, patenkančiais į jos pripažinimo aprėptį, arba tokios informacijos nepateikia;
                           
                        
                              d)
                           
                           
                              kontrolės institucija arba kontrolės įstaiga per 30 kalendorinių dienų nepraneša Komisijai apie 4 dalyje nurodyto techninių dokumentų rinkinio pakeitimus;
                           
                        
                              e)
                           
                           
                              kontrolės institucija arba kontrolės įstaiga per nustatytus terminus nepateikia Komisijos arba valstybės narės prašomos informacijos arba informacija yra neišsami, netiksli arba neatitinka šiame reglamente, Deleguotajame reglamente (ES) 2021/1698 ir įgyvendinimo akte, kuris turi būti priimtas pagal 8 dalį, nustatytų reikalavimų, arba ji nebendradarbiauja su Komisija, visų pirma atliekant neatitikties tyrimus;
                           
                        
                              f)
                           
                           
                              kontrolės institucija arba kontrolės įstaiga nesutinka, kad Komisija inicijuotų patikrinimą vietoje arba auditą;
                           
                        
                              g)
                           
                           
                              patikrinimo vietoje arba audito rezultatai rodo, kad kontrolės priemonės sistemingai veikia netinkamai arba iš kontrolės institucijos ar kontrolės įstaigos Komisijai pateikto siūlomo veiksmų plano matyti, kad ji negali įgyvendinti visų Komisijos po patikrinimo vietoje ar audito pateiktų rekomendacijų;
                           
                        
                              h)
                           
                           
                              reaguodama į nustatytus neatitikties atvejus ir pažeidimus, kontrolės institucija arba kontrolės įstaiga nesiima tinkamų taisomųjų priemonių per terminą, kurį Komisija nustato atsižvelgdama į padėties rimtumą ir kuris negali būti trumpesnis nei 30 kalendorinių dienų;
                           
                        
                              i)
                           
                           
                              jeigu veiklos vykdytojas pakeičia savo kontrolės instituciją ar kontrolės įstaigą ir ji per ne ilgesnį kaip 30 kalendorinių dienų laikotarpį nuo veiklos vykdytojo arba naujos kontrolės institucijos ar kontrolės įstaigos prašymo perduoti duomenis gavimo naujai kontrolės institucijai ar kontrolės įstaigai nepateikia atitinkamų veiklos vykdytojo kontrolės bylos duomenų, įskaitant rašytinius protokolus;
                           
                        
                              j)
                           
                           
                              kyla pavojus, kad vartotojas bus suklaidintas dėl tikrojo produktų, patenkančių į pripažinimo aprėptį, pobūdžio, arba
                           
                        
                              k)
                           
                           
                              kontrolės institucija arba kontrolės įstaiga 48 mėnesius iš eilės nėra sertifikavusi jokio veiklos vykdytojo trečiojoje valstybėje, dėl kurios ji yra pripažinta.
                           
                        
            
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2022 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. liepos 13 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 150, 2018 6 14, p. 1.